ปรับเครดิตโทรีเซนไทยธุรกิจอ่อนแอ
ฟิทช์หั่นเครดิต TTA เป็นลบ หวั่นผลประกอบการอ่อนแอ กระทบสภาพคล่อง
20 ส.ค. 2554

ฟิทช์หั่นเครดิต TTA เป็นลบ หวั่นผลประกอบการอ่อนแอ กระทบสภาพคล่อง
รายงานข่าวจาก บริษัท ฟิทช์ เรทติ้งส์ (ประเทศไทย) ประกาศปรับแนวโน้มเครดิตภายในประเทศ ระยะยาวหนี้ไม่มีหลักประกันของ บริษัท โทรีเซนไทย เอเยนต์ซีส์ (TTA ) เป็นลบ จากแนวโน้มอันดับเครดิตมีเสถียรภาพ โดยยังคงอันดับเครดิตที่ “BBB+(tha)” 
สะท้อนผลประกอบการครึ่งปีแรกงบการเงิน 2554 ต่ำกว่าที่คาดไว้ ขณะที่ธุรกิจหลักของ TTA จะฟื้นตัวในช่วง 12 ถึง 24 เดือนข้างหน้า แต่การฟื้นตัว จากธุรกิจเดินเรือประเภทสินค้าแห้งเทกอง ยังอ่อนแอต่อเนื่อง อาจทำให้ผลประกอบการและฐานะการเงินของ TTA อ่อนแอลงอีก รวมถึงอาจทำให้การลดลงของอัตราส่วนหนี้สินล่าช้าออกไป 
ไตรมาส 2 ของปีงบการเงิน 2554 TTA เผชิญกับอัตราค่าระวางและจำนวนวันเดินเรือลดลง จากการเลื่อน ซื้อเรือใหม่ในตลาดมือสอง และไม่สามารถขึ้นราคาลูกค้าได้ เนื่องจากปริมาณเรือบรรทุกเทกอง มีมากกว่าความต้องการขนส่งสินค้า 
ด้านสภาพคล่องของ TTA อยู่ในระดับที่เพียงพอ โดยมีเงินสด 4.3 พันล้านบาทและวงเงินกู้ที่ยังไม่ได้เบิกถอนจำนวน 683 ล้านเหรียญสหรัฐฯ แต่หากผลประกอบการยังอ่อนแอต่อเนื่องอาจส่งผลกระทบกับสภาพคล่องได้